આવા પાક્કા અમદાવાદીને એ નોકરીમાં બાલારામ-જેસોર અભયારણ્યના પ્રોજેક્ટ પર કામ કરવાનું આવ્યું હતું. ૩-૪ મહિના તો ઓફિસમાં બેસીને કામ કર્યા પછી બોસે કહ્યું કે તારે સેન્ક્ચ્યુરી વિસ્તારમાં રતનપુર ગામમાં ફલાણાભાઈને મળવા જવાનું છે. હવે એ સમયે બાલારામ ક્યાં આવ્યું એ પણ ખબર નહિ. એટલે ૨-૩ દિવસ સુધી લોકોને પૂછપૂછ કર્યું કે આ રતનપુર ક્યાં આવ્યું ,ત્યારે કોઈકે કહ્યું છે એ પાલનપુરમાં છે. પપ્પાને પૂછીને પાલનપુર કેવી રીતે જવાય એ સમજીને હું પાલનપુર પહોંચ્યો. પાલનપુરથી રતનપુર જવા માટે ત્યાંથી જીપો ઉપડે. જીપવાળાને કહ્યું કે રતનપુર જવું છે તો એ પૂછે કયું રતનપુર? આ સાંભળીને મારા બાર વાગી ગયા. કયું રતનપુર એટલે શું? એક કરતાં વધારે રતનપુર હશે એવો તો સ્વપ્ને ય ખ્યાલ નહિ. પેલા લોકોએ પૂછ્યું કે કઈ બાજુ આવ્યું તો એની પણ મને ખબર નહિ. નસીબજોગે મારે જેને મળવા જવાનું હતું એ ગામમાં વૈદ્યનું કામ કરતા એટલે વિસ્તારમાં જાણીતા અને એમનું નામ લેવાથી જીપવાળા સમજ્યા કે મારે કયા રતનપુર જવું હતું. એ સમયે વિકિપીડિયા હતું નહિ. આજે જો કોઈને કોઈ પણ ગામ વિષે જાણવું હોય તો વિકિપીડિયામાંથી એના વિષે માહિતી મળી રહે. ગુજરાતના ૧૮,૦૦૦ ગામો છે, એમાંથી મોટાં ભાગનાં ગામ વિષે વિકિપીડિયામાં એક એક લેખ છે. જો હું આજે રતનપુર શબ્દ વિકિપીડિયામાં સર્ચ કરું તો એ નામનાં બધાં જ ગામોનું લિસ્ટ મને આપે અને એમાંથી મારે કયા ગામે જવાનું એ હું ચોક્સાઈ કરીને જઈ શકું. આ આખી વાતનો સાર એ કે વિકિપીડીયા એ આવી માહિતી આપતું માધ્યમ છે, નહિ કે મૌલિક સાહિત્યનું.